4.  การวิจัยและพัฒนา

บริษัทฯ ตระหนักถึงความสำคัญของการพัฒนาตนเองอย่างไม่สิ้นสุด
เพื่อให้สนองตอบความต้องการของผู้บริโภคได้ดีที่สุด และสามารถรับมือกับการแข่งขันในอนาคตได้
จึงปรับปรุงประสิทธิภาพการดำเนินงาน โดยได้มีการทดสอบความคิดใหม่ๆ
การพัฒนาเครื่องมือช่วยทำงาน การพัฒนาระบบการทำงาน การวัดและประเมินผล
ตลอดจนการปรับปรุงอย่างต่อเนื่องในด้านต่างๆ ดังนี้

1.  การพัฒนาผลิตภัณฑ์ ในโลกยุคโลกาภิวัฒน์ ไม่ว่าเศรษฐกิจจะเติบโตในอัตราใด
    ระดับการแข่งขันก็จะทวีความรุนแรงยิ่งขึ้น
    และความคาดหวังของลูกค้าต่อตัวผลิตภัณฑ์ก็จะถูกพัฒนาเพิ่มมากขึ้นเป็นทวีคูณ
    ดังนั้นการสร้างคุณค่าและความพึงพอใจให้กับลูกค้าจึงเป็นสิ่งสำคัญลำดับต้นๆ ที่บริษัทฯ
    ให้ความสำคัญในการปรับปรุง และพัฒนาคุณภาพสินค้า
    และบริการให้สอดคล้องกับความต้องการของลูกค้า

  บริษัทฯ จึงได้พยายามพัฒนาผลิตภัณฑ์ใหม่ๆ หรือพัฒนาบริการใหม่ๆ
  ขึ้นมาเพื่อเจาะตลาดที่เป็นความสำคัญของประเทศ และสนองตอบพฤติกรรมของกลุ่มเป้าหมาย
  โดยยังคงมีทิศทางที่เกี่ยวกับการสร้างคนไทยให้เก่งขึ้นในอนาคต เช่น
  โครงการผลิตหนังสืออ่านนอกเวลา เพื่อเพิ่มทักษะการอ่านภาษาอังกฤษให้กับเยาวชนไทย
  การเพิ่มความหลากหลายของสินค้า
  และการเพิ่มขีดความสามารถในการให้บริการของสาขาอย่างต่อเนื่อง เพื่อให้ได้ผลิตภัณฑ์
  และบริการที่ตรงใจลูกค้ามากที่สุด

2.  การพัฒนาระบบการผลิตหนังสือให้ทันต่อความต้องการของตลาด ควบคู่ไปกับการควบคุมต้นทุน
    จากสภาวะเศรษฐกิจปัจจุบันทั้งภายในประเทศ และภายนอก
    ส่งผลให้เกิดการแข่งขันภายในตลาดหนังสือสูงขึ้นมาก บริษัทฯ
    จึงมีแนวทางพัฒนาระบบการผลิตหนังสือ ให้มีความรวดเร็วยิ่งขึ้น
    เพื่อให้ทันต่อความต้องการของกลุ่มเป้าหมาย และให้เหมาะสมตามเทศกาลต่างๆ
    ประกอบกับการควบคุมค่าใช้จ่ายที่จะเกิดขึ้นจากการผลิต แต่อย่างไรก็ดี บริษัทฯ
    ยังคงความมีคุณภาพของหนังสือทุกเล่มที่ผ่านกระบวนการผลิตจากโรงพิมพ์
    และยังส่งเสริมให้กองบรรณาธิการ เลือกวัสดุที่ใช้ในการผลิตภายในประเทศเป็นสำคัญ

3.  การพัฒนารูปแบบการบริหารพื้นที่ขายในรูปแบบต่างๆ กัน บริษัทฯ
    ศึกษาและทดสอบความเป็นไปได้ ของการเปิดสาขาในรูปแบบต่างๆ
    ด้วยส่วนผสมของสินค้าหลากหลายที่น่าสนใจ และบริการที่ประทับใจ ในทำเลที่แตกต่าง
    ที่มีความสะดวกรองรับการเป็นจุดให้บริการรับสินค้าและการชำระเงินในอนาคต
    รวมถึงการพัฒนาการบริหารพื้นที่ขายใหม่ๆ อย่างต่อเนื่อง โดยร่วมมือกับพันธมิตรทางธุรกิจ
    ที่เป็นเจ้าของพื้นที่และเจ้าของสินค้า นอกจากนี้บริษัทฯ
    ยังปรับปรุงรูปโฉมของสาขาเดิมให้ดูทันสมัยมีสีสันสดใส
    เพื่อให้สอดคล้องกับความต้องการของผู้บริโภคให้มากที่สุด
    ขณะเดียวกันก็ต้องการให้ผู้บริโภคได้รับความสะดวกในการซื้อมากที่สุด

4.  การปรับปรุงโครงสร้างพื้นฐานด้านระบบสื่อสาร และระบบสารสนเทศ บริษัทฯ
    ได้ลงทุนอย่างต่อเนื่องในการพัฒนาระบบคอมพิวเตอร์
    ทั้งด้านฮาร์ดแวร์และซอฟต์แวร์ของทั้งองค์กร โดยเฉพาะอย่างยิ่งตั้งแต่กลางปี พ.ศ. 2543
    เป็นต้นมา เพื่อลดขั้นตอน และเพิ่มความรวดเร็วในการสื่อสารระหว่างหน่วยงาน
    และระหว่างพนักงานที่เกี่ยวข้องกัน นอกจากนั้น ตั้งแต่กลางปี พ.ศ. 2545
    ได้จัดซื้อระบบสารสนเทศใหม่ทั้งระบบ โดยมอบหมายให้ บริษัท ดีลอยท์ ทู้ช โธมัทสุ ไชยยศ
    จำกัด เป็นผู้ดำเนินการปรับปรุงซอฟต์แวร์และติดตั้ง
    พร้อมทั้งเตรียมการออกแบบและติดตั้งระบบสื่อสารระหว่างสาขา ศูนย์กระจายสินค้า
    และสำนักงานใหญ่ เพื่อให้สามารถปรับปรุงการทำงานในส่วนต่างๆ
    ได้อย่างมีประสิทธิภาพมากขึ้น มีความน่าเชื่อถือสูงขึ้น รวดเร็วขึ้น ค่าใช้จ่ายระยะยาวลดลง
    สามารถติดต่อสื่อสารแบบ online ได้ตลอดเวลา
    และเพิ่มขีดความสามารถในการให้บริการได้ดีขึ้น
    ระบบสารสนเทศและระบบการติดต่อสื่อสารใหม่นี้ ได้เริ่มทยอยติดตั้งและใช้งานมาตั้งแต่ต้นปี
    พ.ศ. 2546 และมีการปรับปรุงซอฟต์แวร์เพื่อให้เหมาะสมกับธุรกิจเรื่อยมา
    จนสามารถใช้ได้ทั่วทั้งองค์กรในปลายปี พ.ศ. 2549

  ในปี พ.ศ. 2551 บริษัทฯ เริ่มโครงการปรับปรุงระบบสารสนเทศที่เรียกว่า Business
  Intelligence เพื่อปรับปรุงประสิทธิภาพการจัดการให้ดีขึ้นอีก
  และจะปรับปรุงระบบการทำงานร่วมกับคู่ค้า ที่เรียกว่า EDI (Electronic Data
  Interchange) เพื่อเพิ่มประสิทธิภาพการทำงานในธุรกิจหนังสือระหว่างกันทั้งระบบให้ดีขึ้น

  เมื่อบริษัทฯ มีสารสนเทศที่ถูกต้อง และรวดเร็ว ผู้บริหารส่วนงานต่างๆ
  จะสามารถใช้ข้อมูลดังกล่าวเพื่อพัฒนาจัดหาสินค้าและบริการ
  ที่ตรงตามความต้องการของลูกค้าให้ได้เร็วที่สุด
  และยังสามารถนำข้อมูลมาปรับปรุงการทำงานให้เกิดประสิทธิภาพสูงสุด
  โดยให้ทุกขั้นตอนของกระบวนการทำงานเกิดคุณค่าในงานอันจะส่งผลให้เกิดการเพิ่มมูลค่าสูงสุดแก่ผู้มีส่วนได้เสียทุกกลุ่มตั้งแต่ลูกค้า
  พนักงาน ผู้ถือหุ้น และสังคม

5.  การปรับปรุงระบบลดการสูญหาย เนื่องจากปัญหาสินค้าสูญหาย
    เป็นปัญหาของธุรกิจค้าปลีกในภาพรวม ซึ่งทำให้สภาพการทำกำไรลดลงอย่างมีนัยสำคัญ
    ในปลายปี พ.ศ. 2549 บริษัทฯ จึงได้เริ่มลงทุนติดตั้งกล้องวงจรปิด (CCTV)
    ที่สาขาของซีเอ็ดบุ๊คเซ็นเตอร์ และร้านในครือข่ายทั้งหมด ที่ศูนย์กระจายสินค้า
    และที่สำนักงานใหญ่ รวมทั้งพัฒนาระบบติดตามจากสำนักงานใหญ่ โดยจัดตั้งแผนก LPD (Lost
    Prevention Department) ขึ้นมาเมื่อต้นปี พ.ศ. 2550 เพื่อรับผิดชอบการวางมาตรการ
    พัฒนาระบบงานและระบบการติดตาม เพื่อลดการสูญหายลงให้ได้อย่างมีนัยสำคัญ
    ระบบทั้งหมดนี้ติดตั้งเสร็จครบทุกสาขาในต้นปี พ.ศ. 2551
    ซึ่งส่งผลให้อัตราการสูญหายเมื่อเทียบกับยอดขายในปี พ.ศ. 2551 ลดลงอย่างมาก

6.  การพัฒนาระบบสั่งซื้อสินค้า ระบบการกระจายสินค้า ระบบการคืนสินค้า
    และการเพิ่มขีดความสามารถของศูนย์กระจายสินค้า
    เนื่องจากระบบเหล่านี้เป็นหัวใจของธุรกิจหนังสือ ที่จำเป็นต้องพัฒนาให้มีประสิทธิผลมากยิ่งขึ้น
    เพื่อลดการเสียโอกาสการขาย ลดสินค้าเสียหาย เพิ่มประสิทธิภาพการทำกำไรของสาขา
    และลดค่าใช้จ่ายที่เกี่ยวข้องในระยะยาว ดังนั้น บริษัทฯ
    จึงมีโครงการพ้ฒนาระบบเหล่านี้อย่างต่อเนื่อง โดยการใช้ฐานข้อมูลทั้งหมดที่มี
    มาพัฒนาระบบช่วยการตัดสินใจที่สำคัญในแต่ละขั้นตอนของงาน
    และใช้เทคโนโลยีมาช่วยเพิ่มประสิทธิภาพ โดยลดการทำงานซ้ำลง ทำงานได้เร็วขึ้น
    และรองรับปริมาณงานที่มากขึ้นได้

7.  การปรับปรุงระบบการสื่อสารกับกลุ่มลูกค้าเป้าหมาย และระบบอินเทอร์เน็ต ตั้งแต่ปี พ.ศ.
    2542 เป็นต้นมา บริษัทฯ ตั้งหน่วยงานขึ้นมาโดยเฉพาะพัฒนาเว็บไซต์ www.se-ed.com
    เพื่อใช้เป็นเครื่องมือที่สำคัญในอนาคต ในการสื่อสารกับกลุ่มลูกค้าเป้าหมาย
    การขยายฐานลูกค้า การเพิ่มบริการใหม่ๆ และรองรับระบบการซื้อขาย
    และการให้บริการต่างๆ ผ่านทางอินเทอร์เน็ตในอนาคต บริษัทฯ ได้พัฒนาระบบงานที่เกี่ยวข้อง
    รวมทั้งพัฒนาระบบการสั่งซื้อหนังสือผ่านทางระบบพาณิชย์อิเล็กทรอนิกส์ให้ดีขึ้น ปัจจุบันเว็บไซต์
    www.se-ed.com ได้รับความนิยมมากขึ้น
    โดยมีอัตราผู้เข้ามาใช้บริการมากที่สุดในธุรกิจหนังสือตั้งแต่ไตรมาสที่ 4 ของปี พ.ศ. 2551
    เป็นต้นมา

  นอกจากนั้น ตั้งแต่ต้นปี พ.ศ. 2544 เป็นต้นมา บริษัทฯ เริ่มผลิตรายการโทรทัศน์ชื่อ Book
  Variety ซึ่งขณะนี้ออกอากาศทาง TTV 1 Nation Channel
  นับเป็นอีกช่องทางหนึ่งในการสื่อสารกับกลุ่มลูกค้าเป้าหมาย

  ในปลายปี พ.ศ. 2549 บริษัทฯ ได้จัดตั้งแผนก Multimedia Production
  ขึ้นมาเพื่อพัฒนาระบบสื่อสารการตลาด ที่เรียกว่า SE-ED Channel
  เพื่อนำเสนอสินค้าและบริการ รวมถึงการส่งเสริมการขายต่างๆ ผ่านจอ LCD
  และระบบเสียงที่สาขาทั่วประเทศ โดยการควบคุมจากสำนักงานใหญ่
  และได้เริ่มทดสอบใช้งานในกลางปี พ.ศ. 2550
  ซึ่งสามารถติดตั้งและใช้งานจริงได้หลังจากกลางปี พ.ศ. 2551 และในปี พ.ศ. 2552
  บริษัทยังมีโครงการพัฒนาระบบการสื่อสารอย่างต่อเนื่องเพื่อให้เป็นช่องทางการจัดจำหน่ายที่มีประสิทธิภาพ
  อย่างยั่งยืนต่อไป ระบบนี้ยังใช้รองรับการพัฒนา และฝึกอบรมพนักงานที่สาขาอีกด้วย

8.  การปรับปรุงระบบการจัดการ และการพัฒนาพนักงาน บริษัทฯ
    ได้พัฒนาหลักสูตรการฝึกอบรมพนักงานในระดับต่างๆ เพื่อให้ทำงานได้ดีขึ้น
    และให้มีความสุขในการทำงานมากขึ้น
    โดยจัดการฝึกอบรมทางด้านความรู้ที่จำเป็นในการทำงานให้ดีขึ้น
    ควบคู่ไปกับการพัฒนาจิตใจอย่างต่อเนื่องตลอดมา

  นอกจากนั้น บริษัทฯ ได้พยายามพัฒนาระบบงาน โดยเริ่มต้นทบทวนระบบงานทั้งหมด
  พัฒนาความมีส่วนร่วมของพนักงาน และให้ได้คุณภาพของการให้บริการที่ดีขึ้นเรื่อยๆ
  และยังได้นำเอาเครื่องมือทางการจัดการที่สำคัญ เช่น Balanced Scorecard
  มาเชื่อมโยงเพื่อพัฒนาระบบงาน และพัฒนาเครื่องชี้วัดต่างๆ
  เพื่อนำไปสู่ความเป็นเลิศในแต่ละกระบวนการที่สำคัญต่อการอยู่รอด การเติบโต การแข่งขัน
  และการให้บริการ ที่จะทำให้ลูกค้าและคู่ค้าประทับใจ เพื่อให้แน่ใจว่าบริษัทฯ จะสามารถรักษา
  และพัฒนาความเป็นผู้นำในธุรกิจแต่ละส่วนที่บริษัทฯ ดำเนินงานอยู่ ได้อย่างต่อเนื่องในระยะยาว

9.  พัฒนาระบบ PDA Scanner เพื่อใช้ในการรับ-คืนสินค้า และการนับสินค้าที่สาขา บริษัทฯ
    ได้ทำการพัฒนาซอฟต์แวร์บนเครื่อง PDA ที่มี Barcode Scanner
    ให้สามารถใช้งานรับ-คืนสินค้า รวมถึงการนับสินค้าที่สาขา เพื่อความสะดวกในการทำงาน
    โดยเครื่องนี้จะทำงานร่วมกับระบบ i-Pos
    ซึ่งเป็นระบบคอมพิวเตอร์ช่วยงานขายของสาขาที่บริษัทฯ พัฒนาขึ้นเอง ผ่าน Wireless LAN
    โดยตรง และส่งผ่านข้อมูลไปยังสำนักงานใหญ่ และศูนย์กระจายสินค้าโดยอัตโนมัติ
    ซึ่งจะช่วยลดขั้นตอนและภาระการทำงานของพนักงาน และช่วยลดโอกาสการผิดพลาดต่างๆ
    ได้ดีขึ้น

10. พัฒนาระบบคอมพิวเตอร์สำรองข้อมูล ปัจจุบัน บริษัทฯ
    กำลังอยู่ในช่วงของการพัฒนาและทดสอบระบบ Fail Over และ Disater Site
    เพื่อรองรับสถานการณ์ฉุกเฉินที่อาจเกิดปัญหากับระบบ ERP (Enterprise Resource
    Planning) ของบริษัทฯ และระบบอื่นๆ ที่เกี่ยวข้อง
    โดยระบบจะต้องพร้อมทำงานแทนที่ได้ภายในเวลาไม่เกิน 10 นาที
    และพร้อมจะย้ายที่ทำงานบางส่วนเพื่อทำงานต่อได้ไม่ว่าจะเกิดปัญหาใดกับอาคารสำนักงานใหญ่
    หรือศูนย์กระจายสินค้า
    รวมทั้งให้สาขาสามารถทำงานการขายได้ตลอดเวลาไม่ว่าระบบสื่อสารกับสำนักงานใหญ่
    และศูนย์กระจายสินค้าจะขัดข้องอย่างไร
    เพื่อให้แน่ใจว่ากระบวนการทำงานที่สำคัญจะยังคงทำงานต่อเนื่องได้โดยไม่สะดุด